ໄທຈະຈັດການເລືອກຕັ້ງ ກ່ອນເດືອນມິຖຸນາປີນີ້
ຮອງນາຍົກລັດຖະມົນຕີໄທ ກ່າວວ່າ ໄທຈະຈັດການເລືອກຕັ້ງທົ່ວໄປ ກ່ອນເດືອນມິຖຸນາຈະມານີ້
ຮອງນາຍົກລັດຖະມົນຕີໄທທ່ານສຸເທບ ເທືອກສຸບັນກ່າວວ່າການເລືອກຕັ້ງທົ່ວໄປ ຈະຈັດໃຫ້ ມີຂຶ້ນກ່ອນເດືອນມິຖຸນາປີນີ້ ທ່ານສຸເທບ ໄດ້ໃຫ້ການຮັບປະກັນເຊ່ນນັ້ນ ຕໍ່ພວກນັກຂ່າວໃນວັນພະຫັດມື້ນີ້ ຊຶ່ງເປັນການ ຢືນຢັນຄໍາໝັ້ນສັນຍາຂອງນາຍົກລັດຖະມົນຕີອະພິຊິດ ເວດຊາຊີວະໃນສັບປະດາແລ້ວນີ້ ທີ່ ວ່າຈະຈັດການເລືອກຕັ້ງຂຶ້ນໃນໄລຍະ 6 ເດືອນທຳອິດຂອງປີນີ້ ຕາບໃດທີ່ບໍ່ມີການກໍ່ຄວາມ ຮຸນແຮງຂຶ້ນ ທ່ານອະພິຊິດຈຳເປັນຕ້ອງໄດ້ຈັດໃຫ້ມີການເລືອກຕັ້ງກ່ອນສະໄໝການດຳລົງ ຕຳແໜ່ງຂອງທ່ານ ຈະສິ້ນສຸດລົງໃນເດືອນທັນວາທ້າຍປີນີ້ ພວກປະທ້ວງຕໍ່ຕ້ານລັດຖະບານ “ເສື້ອແດງ” ຫຼື ນປຊ ທີ່ໄດ້ເຂົ້າຢຶດຄອງ ເຂດໃຈກາງບາງ ກອກເປັນເວລາສອງເດືອນ ໃນປີກາຍນີ້ທວງໃຫ້ນາຍົກລັດຖະມົນຕີລາອອກ ການປະທ້ວງໄດ້ສິ້ນສຸດລົງດ້ວຍຄວາມຮຸນແຮງ ເວລາພວກປະທ້ວງປະທະກັນກັບກຳລັງຂອງຝ່າຍລັດຖະ ບານທີ່ເຮັດໃຫ້ມີຜູ້ເສຍຊີວິດຫຼາຍກວ່າ 90 ຄົນ ພວກເສື້ອແດງໄດ້ພາກັນໂຮມຊຸມປະທ້ວງ ແບບສັ້ນໆແລະສັນຕິ ຢູ່ທີ່ບາງກອກເປັນລຳດັບ ມາໃນໄລຍະບໍ່ດົນຜ່ານມານີ້ ນອກນັ້ນທ່ານອະພິຊິດຍັງສູນເສຍການສະໜັບສະໜຸນ ຈາກພວກ “ເສື້ອເຫຼືອງ” ຊຶ່ງຕາມ ປົກກະຕິແລ້ວ ແມ່ນນິຍົມລັດຖະບານ ຍ້ອນການຮັບມືຂອງທ່ານກັບບັນຫາຂັດແຍ້ງຊາຍ ແດນທີ່ເຄັ່ງຕຶງກັບກຳປູເຈຍນັ້ນ